
Ο ξαφνικός αποχαιρετισμός ενός αγωνιστή πατριώτη

Ο ξαφνικός αποχαιρετισμός του εκλεκτού συμπατριώτη μας Κερασιώτη και Δωριέα Ζήσιμου Κωνσταντόπουλου έχει βυθίσει όλους μας σε βαθιά θλίψη και περισυλλογή.


Ο Ζήσιμος έχει πλέον αφήσει το δικό του αποτύπωμα στην ιστορία του τόπου μας και της Ορεινής Δωρίδας και από το πεδίο της αιωνιότητας, μαζί με άλλους αείμνηστους συναγωνιστές και συμπατριώτες μας, θα κάνει τη δική του αποτίμηση για τα πεπραγμένα.


Ο αδόκητος χαμός του πολυαγαπημένου γιου του Παναγιώτη ήταν το τελευταίο καμπανάκι για την παραμονή του στην επίγεια ζώνη της ματαιότητας και τη μετάβασή του στους κόλπους της αιωνιότητας.


Από την πρώιμη και άγουρη παιδική ηλικία βίωσε, όπως όλοι μας, τη φτώχια, αλλά και την αγάπη και αλληλεγγύη της οικογένειας, τη λεβεντιά και την αγωνιστικότητα του αγωνιστή και περήφανου Δωριέα, που δε λυγίζει μπροστά σε οποιαδήποτε δυσκολία ή κακοδαιμονία.


Ο Ζήσιμος τίμησε με συνέπεια μία παράδοση που θέλει πολλούς Κερασιώτες να αναδεικνύονται στα πεδία των γραμμάτων και της επιστήμης, ακολουθώντας τα δύσκολα μονοπάτια του διδασκαλικού λειτουργήματος.


Μαχόμενος δάσκαλος σε καιρούς και εποχές, με πολλά στερεότυπα και δοξασίες, μάχεται για μία παιδεία πιο σύγχρονη και ανθρώπινη, όπου το παιδί – μαθητής, αλλά και αυριανός πολίτης, είναι ένας άνθρωπος, με αναμφισβήτητο δικαίωμα να ανακαλύψει τις δεξιότητες και ικανότητές του και να επιλέξει το δρόμο της δικής του ζωής. 


Γι’ αυτό το λόγο, επιλέγει συνειδητά να δώσει το δικό του αγώνα μέσα από τις επάλξεις του συνδικαλισμού, όπου πρωταγωνιστεί επί σειρά ετών σε υψηλόβαθμες θέσεις ευθύνης και δράσης, σε εποχές, όπου οι εκπαιδευτικές συνδικαλιστικές οργανώσεις είχαν τεράστια απήχηση στα κοινωνικά δρώμενα.


Ο Ζήσιμος διακρίθηκε για την τόλμη, τη συνέπεια και το νεωτερισμό του, υπήρξε θεσμικός συνομιλητής κια βίωσε ως μάχιμο και αξιόμαχο μέλος των ομάδων πίεσης των αρμόδιων συνδικαλιστικών φορέων, πολλές προταθείσες εκπαιδευτικές μεταρρυθμίσεις να γίνουν αποδεκτές από την Πολιτεία και να ψηφισθούν νόμοι που άλλαξαν τη φυσιογνωμία της πρωτοβάθμιας εκπαίδευσης.


Παράλληλα ήταν αδύνατο να μείνει ασυγκίνητος από τα κοινά και τα δρώμενα στον τόπο μας, ξετυλίγοντας τις δράσεις και τις παρεμβάσεις του μέσα από τις επάλξεις του ιστορικού μας Συλλόγου, με κορυφαία προσπάθεια τη δημιουργία μίας Ομοσπονδίας της Ορεινής Δωρίδας, που θα ήταν η ομπρέλα όλων των χωριών της Ορεινής Δωρίδας.


Ο Ζήσιμος Κωνσταντόπουλος ευτύχησε να είναι ο σημαντικότερος και μακροβιότερος Πρόεδρος της Ομοσπονδίας μας, υιοθετώντας και εφαρμόζοντας ένα μοντέλο αντίληψης, με επίκεντρο την ιστορική φυσιογνωμία του τόπου μας, τη μοναδική ομορφιά, αλλά και την αξιοσύνη του ανθρώπινου δυναμικού της ώστε ο τόπος μας να εξακολουθεί να υπάρχει, να ελπίζει, να διεκδικεί, να δημιουργεί, να προοδεύει.


Ο εκλεκτός συμπατριώτης μας ουσιαστικά θεμελίωσε και ενίσχυσε το θεσμό του Ανταμώματος, καθιέρωσε σε τακτή βάση τα αναπτυξιακά συνέδρια ως εφαλτήριο συστηματικής διεκδίκησης στόχων για την πολύμορφη ανάπτυξη της περιοχής μας, απευθύνθηκε σε αξιόλογους Ρουμελιώτες και Δωριείς επιστήμονες για τη στήριξη των προσπαθειών μας, προσπάθησε με όλες τις δυνάμεις του να σφυρηλατήσει τη συμπόρευση και συνεργασία των Δωριέων και των γενικότερα των χωριών για την ολιστική ανάπτυξη του τόπου.


Ο Ζήσιμος διέψευσε τις Κασσάνδρες που τον ήθελαν άκαμπτο και αμετακίνητο, σε μία εποχή που δέσποζε ο κομματισμός και τα πάθη, που υπήρχαν κομματικές σημαίες στα καφενεία όλων χωριών.


Αντίθετα, ο αείμνηστος Πρόεδρος, απηχώντας την αντίληψη του μέσου Δωριέα, απέδειξε έμπρακτα ότι η Ομοσπονδία είναι το κοινό μας σπίτι, το τελευταίο καταφύγιο όλων των Δωριέων, που οφείλουν να είναι ενωμένοι και αγαπημένοι για το κοινό καλό και την πρόοδο, παραμερίζοντας ανούσιες κομματικές αντιδικίες και αντιπαραθέσεις.


Η Κερασιά δικαίως νιώθει υπερήφανη, που εκείνα τα δύσκολα χρόνια, στήριξε ένα δικό της παιδί, τον Ζήσιμο, ο οποίος τίμησε το ρόλο και την αποστολή του για την πρόοδο και ευημερία του τόπου μας.


Ο Ζήσιμος, μέχρι το τέλος της πολυετούς θητείας του, υπήρξε μάχιμος, παραγωγικός και αποδοτικός, αποχωρώντας οικειοθελώς και παραδίδοντας τη σκυτάλη στην επόμενη γενιά, αφήνοντας παρακαταθήκη ένα πλαίσιο συλλογικής δράσης και αλληλεγγύης, μία αδιαπραγμάτευτη προϋπόθεση για ένα γόνιμο μέλλον, με προοπτική κι ελπίδα.  


Ο Ζήσιμος, αν ήθελε, θα μπορούσε να είχε διαγράψει μία εξαίσια σταδιοδρομία και στην κεντρική πολιτική σκηνή, γιατί διέθετε όλα τα χαρίσματα, τις αρετές και δεξιότητες ενός πολλά υποσχόμενου πολιτικού. Ωστόσο, ουδέποτε άλλαξε πορεία, αποδεικνύοντας πόσο δεμένος ήταν με τη Δωρίδα και το χωριό μας, τους Δωριείς και τις προσδοκίες μας.  


Τα τελευταία χρόνια, δέχθηκε με αγάπη και ευγωμοσύνη την πρόσκλησή μας να τιμήσει το χωριό μας ως Πρόεδρος του Δασικού Συνεταιρισμού μας, όπου είχα την χαρά να βρίσκομαι δίπλα του ως Αντιπρόεδρος.


Δυστυχώς, η Μοίρα του επιφύλαξε μία πρόωρη έξοδο από το στίβο της ζωής και τη μετάβαση στο πεδίο της αιωνιότητας όπου θα βρίσκεται πλάι στον πολυαγαπημένο γιο του Παναγιώτη, αλλά εμείς εδώ, οι φίλοι, οι συγγενείς, οι συμπατριώτες, οι συναγωνιστές του τον αποχαιρετούμε εγκάρδια, ευχόμενοι βεβαίως στην πολυαγαπημένη κόρη του, την Νάντια, να ζήσει, να τον θυμάται και να έχει πάντα την ευχή του, για μία ζωή γόνιμη και δημιουργική,με πιότερες χαρές απ’ ότι λύπες. 

